Daerah Bukit Mabong

**Bukit Mabong** merupakan sebuah daerah di wilayah Sarawak, Malaysia. Ia adalah sebahagian daripada Bahagian Kapit yang juga merangkumi daerah Kapit, Song, Belaga. Daerah ini mempunyai keluasan kira-kira 11,976 kilometer persegi menjadikannya daerah kedua terbesar di Sarawak dan di Malaysia. Pada tahun 2020, seramai 10,155 orang tinggal di daerah ini. Pekan pentadbiran bagi daerah ini ialah pekan Tunoh yang sedang dibangunkan.
## Sejarah
Bukit Mabong merupakan antara sembilan daerah yang baharu diwujudkan di Sarawak dan secara rasminya diisytiharkan sebagai daerah pada 3 November 2015 yang telah dirasmikan oleh Ketua Menteri Sarawak, Adenan Satem. Sebelum diisytiharkan sebagai sebuah daerah penuh, Bukit Mabong pada mulanya terletak di bawah pentadbiran daerah Kapit. 

## Pentadbiran
Daerah Bukit Mabong terletak di bawah pentadbiran Pejabat Daerah Bukit Mabong yang merupakan sebahagian daripada pentadbiran Bahagian Kapit. Pihak berkuasa tempatan yang mentadbir daerah ini ialah Majlis Daerah Kapit. Persempadan pentadbiran daerah Bukit Mabong adalah bermula daripada kawasan Batu Bansu sehingga kawasan hulu termasuk 3 perkampungan yang sebelum ini dibawah pentadbiran Daerah Belaga iaitu Long Busang, Long Unai dan Sang Anau. 

## Geografi
Daerah Bukit Mabong terletak di kawasan Tunoh iaitu di bahagian utara Baleh. Ia juga terletak di Pergunungan Hose. Antara ciri pandang darat budaya yang terdapat di sini ialah Bukit Batu yang menjadi titik tertinggi di daerah ini iaitu dalam 2,028 meter, Gunung Gelanggang, Bukit Batu Tiban yang terletak di sempadan Malaysia-Indonesia, Sungai Balleh dan Sungai Balui. Bukit Mabong bersempadan dengan daerah Kapit,Belaga dan Song serta provinsi Kalimantan Timur dan Kalimantan Barat di Indonesia.   

## Demografi
Berdasarkan bancian Malaysia 2020, jumlah penduduk di daerah Bukit Mabong ialah seramai 10,155 orang dengan kepadatan penduduk seorang perkilometer persegi yang dikategorikan sebagai taburan penduduk sederhana sangat jarang. Bancian ini juga merekodkan sejumlah 3,677 isi rumah dengan 4,541 tempat kediaman. Majoriti penduduk di daerah Bukit Mabong merupakan Bumiputera selain Melayu, dengan kebanyakannya berbangsa Iban dan Orang Ulu termasuklah Kenyah. Penduduk bukan warganegara terdiri daripada 708 orang.

Di Long Busang, terdapat kira-kira 1000 orang yang menetap di kampung tersebut. Mereka terdiri daripada suku Kenyah Badeng yang berasa dari Miri dan Baram. Kebanyakan penduduk yang menetap di Tunoh merupakan orang Iban.

### Agama
Di daerah Bukit Mabong, agama Kristian merupakan agama paling ramai penganut dengan peratusan 91 peratus diikuti agama Islam sebanyak tujuh peratus. Sebanyak hampir satu peratus penduduk beragama Buddha dan tidak beragama. Penduduk beragama Hindu dan lain-lain membentuk kumpulan minoriti.

70 peratus penduduk di Long Busang menganut agama Kristian manakala selebihnya menganut agama Islam.
   

## Kemudahan
Terdapat pelbagai kemudahan yang disediakan di Daerah Bukit Mabong terutamanya di Long Busang. Di Long Busang, terdapat sekolah kebangsaan iaitu Sekolah Kebangsaan Long Busang, klinik, masjid dan gereja dibina untuk penduduk kampung. Penduduk juga mendapat bekalan elektrik melalui janakuasa menggunakan diesel. Namun, penduduk di Sang Anau kurang mendapat kemudahan. Kanak-kanak di Sang Anau perlu belajar di Sekolah Kebangsaan Tunoh yang terletak kira-kira 34 km dari kampung mereka. Bekalan ubat juga tidak mencukupi kerana ketiadaan klinik.

## Perhubungan
Daerah Bukit Mabong boleh dihubungkan dengan jalan raya yang dibina dan dihubungkan dengan aliran sungai. Perjalanan dari Sibu ke Kapit yang menggunakan aliran sungai mengambil masa selama empat jam. Perjalanan dari Kapit ke Nanga Mujong yang menggunakan jalan darat pula mengambil masa selama 30 minit. Di Nanga Mujong, perjalanan melalui Sungai Baleh mengambil masa selama 5 minit sebelum sampai di jeti. Perjalanan diteruskan melalui jalan darat sepanjang 47 km yang mengambil masa selama 3 jam sebelum tiba di Bukit Mabong. Jalan perhubungan ini amat penting dalam kegiatan ekonomi penduduk Bukit Mabong dan juga pelancong yang melancong di sini.

Masa yang diambil untuk tiba di Long Busang pula ialah selama lebih setengah hari menggunakan jalan darat dan sungai.

## Rujukan

* Perutusan Pegawai Daerah Bukit Mabong

## Pautan luar
* Portal Rasmi Pentadbiran Bahagian Kapit